Document ID: 32002R1444

32002R1444
L 216/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1444/2002 НА КОМИСИЯТА
от 24 юли 2002 година
за изменение на Решение 2000/115/ЕО на Комисията относно дефинициите на характеристиките, изключенията от дефинициите и регионите и областите, използвани при провеждане на проучванията на структурата на земеделските стопанства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕИО) № 571/88 на Съвета относно организацията на общностните проучвания на структурата на земеделските стопанства (1), последно изменен с Регламент (ЕО) № 143/2002 на Комисията (2), и по-специално член 8, параграф 1 от него,
като има предвид, че:
(1)
Резултатите от проведените общностни проучвания на структурата на земеделските стопанства, предвидени в Регламент (ЕИО) № 571/88 могат да бъдат единни в цялата Европейска общност само ако условията, съдържащи се в настоящия списък с характеристики, се разбират и прилагат по еднакъв начин.
(2)
Регламент (ЕО) № 143/2002 изменя списъка с анкетните характеристики с оглед организирането на общностните проучвания на структурата на земеделските стопанства през 2003, 2005 и 2007 г.
(3)
Към списъка с характеристики са добавени нови променливи, като развитието на селскостопанския отрасъл обуславя необходимостта от преразглеждане на дефинициите на различни предишни променливи.
(4)
Необходимо е да се преразгледа списъкът с изключенията от общите дефиниции поради обстоятелства, специфични за някои държави-членки.
(5)
В някои държави-членки териториите на административните региони и области са претърпели промени. В съответствие с това са преразгледани списъците на регионите и областите за целите на изследванията на земеделската структура на Общността.
(6)
Предвидените в настоящия регламент мерки са в съответствие със становището на Постоянния комитет за земеделска статистика, създаден с Решение 72/279/ЕИО на Съвета (3),
ПРИЕ НАСТОЯЩИЯ РЕГЛАМЕНТ:
Член 1
Приложение I към Решение 2000/115/ЕО на Комисията (4) се заменя с приложение I към настоящия регламент. Това приложение съдържа общностни дефиниции, които ще се използват в общностните проучвания на структурата на земеделските стопанства, заедно със съответните разяснения и примери.
Член 2
Приложение III към Решение 2000/115/ЕО се заменя с приложение II към настоящия регламент. Това приложение съдържа изключенията от общностните дефиниции, които се допускат поради обстоятелства, специфични за определени държави-членки.
Член 3
Регионите и областите в Италия така, както са определени в приложение IV към Решение 2000/115/ЕО, се заменят в съответствие с приложение III към настоящия регламент. Тези региони и области се прилагат и по отношение на резултатите от базовото проучване от 1999/2000 г.
Член 4
Настоящият регламент влиза в сила на двадесетия ден след публикуването му в Официален вестник на Европейските общности.
Той се прилага спрямо общностните проучвания на структурата на земеделските стопанства от 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 24 юли 2002 година.

Labels: 19
6